**B. Osobitná časť**

**K čl. I - § 9a**

*K ods. 1*

Nariadením vlády Slovenskej republiky č. 115/2020 Z. z. o niektorých opatreniach na zabezpečenie výkonu sociálnoprávnej ochrany detí a sociálnej kurately v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 v znení nariadenia vlády Slovenskej republiky č. 171/2020 Z. z. (ďalej len „nariadenie“) sú dočasne upravené niektoré podmienky výkonu (niektoré lehoty, doby výkonu pobytových opatrení na základe dohody, niektoré podmienky akreditácií, možnosť meniť klasickú organizačnú štruktúru centier pre deti a rodiny, podmienky v oblasti výkonu rôznych skupinových programov a skupinových foriem práce atď.) v oblasti sociálnoprávnej ochrany detí a sociálnej kurately tak, aby bolo možné reagovať na aktuálnu epidemiologickú situáciu, opatrenia Úradu verejného zdravotníctva SR pri zachovaní výkonu opatrení pre deti a ich rodiny v čo najvyššej možnej miere.

Dôvody, pre ktoré bolo nariadenie vlády schválené pominuli, a je preto namieste upraviť pomery pre návrat do štandardného výkonu opatrení, a to aj napriek tomu, že vyhlásenie mimoriadnej situácie stále trvá. Navrhuje sa preto (prostredníctvom prechodných ustanovení) ustanoviť, že (odo dňa účinností novely nariadenia) nebude možné uplatňovať zmenené podmienky výkonu niektorých opatrení sociálnoprávnej ochrany detí a sociálnej kurately.

*K ods. 2*

V § 2 ods. 1 nariadenia vlády sú ustanovené lehoty, ktoré v čase mimoriadnej situácie neplynú (lehota na vyhodnocovanie výchovných opatrení, lehota na skončenie prípravy na náhradnú rodinnú starostlivosť...). V prípade týchto lehôt pokračuje ich plynutie dňom účinnosti tohto nariadenia (ak napr. teoreticky plynula záujemcovi o náhradnú rodinnú starostlivosť ročná lehota na skončenie prípravy v deň účinnosti nariadenia a v tento deň mu do skončenia lehoty ostávalo 60 dní, začne sa týchto 60 dní opäť odpočítavať odo dňa účinnosti návrhu nariadenia (t. j. od 1. júla 2023).

Na účely zaradenia dieťaťa, ktoré musí byť podľa § 51 ods. 6 zákona č. 305/2005 Z. z. do 4 týždňov od prijatia do centra pre deti a rodiny (ďalej len „centrum“) zaradené do profesionálnej náhradnej rodiny, bola táto lehota nariadením predĺžená o dva týždne. V tomto prípade je potrebné upraviť, že takto predĺžená lehota na zaradenie dieťaťa do profesionálnej náhradnej rodiny plynie aj po 30. júni 2023, t. j. všetky deti, ktoré musia byť podľa zákona zaradené do profesionálnej náhradnej rodiny a boli prijaté počas mimoriadnej situácie do centra, musia byť najneskôr do 11. augusta 2023 zaradené do profesionálnej náhradnej rodiny.

*K ods. 3*

V § 3 je upravená možnosť preukazovania psychickej spôsobilosti záujemcu o prácu v centre, ktoré vykonáva opatrenia pobytovou formou v čase mimoriadnej situácie tzv. predbežným psychologickým posudkom vydaným na základe predbežného vyšetrenia (s možnosťou dištančnej formy). Aj keď už dlhodobejšie nie je táto možnosť využívaná, je potrebné sa vysporiadať s povinnou náležitosťou predbežného psychologického posudku – s dobou jeho platnosti. Nariadenie pre prípad skončenia mimoriadnej situácie ustanovilo, že takýto posudok platí najdlhšie tri mesiace od skončenia mimoriadnej situácie (t. j. musí byť vykonané riadne psychologické vyšetrenie a vystavený riadny posudok). Nakoľko mimoriadna situácia skončená nebola, je potrebné v prechodnom ustanovení určiť, že platnosť predbežného psychologického posudku, ktorým záujemca o zamestnanie preukázal psychickú spôsobilosť trvá aj po 30. júni 2023 do uplynutia doby platnosti určenej v predbežnom psychologickom posudku, najdlhšie však do 30. septembra 2023.

*K ods. 4*

Podľa § 4 nariadenia vlády je možné v čase mimoriadnej situácie vytvoriť podmienky na predĺženie pobytov na základe dohody v centre (tehotná žena a táto žena do 24 mesiacov veku jej dieťaťa, plnoletá osoba, ktorej bola poskytovaná starostlivosť v centre v statuse mladého dospelého, deti a ich rodičia/iné plnoleté osoby). Takýto pobyt je možné predĺžiť najdlhšie do 30 dní od skončenia mimoriadnej situácie. V čase trvania mimoriadnej situácie je potrebné v prechodnom ustanovení konkrétne určiť dátum, dokedy môže takto predĺžený pobyt trvať (najdlhšie do 31. júla 2023).

*K ods. 5*

V prípade konaní vo veciach akreditácie bolo, resp. je podľa nariadenia vlády možné preukázať splnenie podmienky odbornej spôsobilosti čestným vyhlásením, kópiou dokladov o dosiahnutom vzdelaní a prehľadom odbornej praxe toho ktorého zamestnanca. Aj keď táto možnosť už nie je dlhodobo využívaná, navrhuje sa ustanoviť lehotu, do ktorej je potrebné preukázať splnenie podmienky zákonom ustanoveným spôsobom ( § 79 ods. 5 písm. a) a b) zákona) a to do 31. júla 2023.

*K ods. 6*

V prechodnom ustanovení nariadenia vlády je upravené, že orgán sociálnoprávnej ochrany detí a sociálnej kurately a orgán sociálnoprávnej ochrany detí a sociálnej kurately určený na účely organizovania náhradnej rodinnej starostlivosti odpustia zmeškanie lehoty, ktorá počas mimoriadnej situácie uplynula (§ 2 nariadenia), ak fyzická osoba zmeškaný úkon vykoná najneskôr do dvoch mesiacov od skončenia mimoriadnej situácie. Vzhľadom na fakt, že mimoriadna situácia stále trvá, je potrebné v prechodnom ustanovení určiť konkrétny dátum dokedy má, resp. môže fyzická osoba vykonať zmeškaný úkon, konkrétne do 31. augusta 2023.

**K čl. II**

Navrhuje sa účinnosť nariadenia vlády od 1. júla 2023.